Príloha č. 3
Odporúčané aktivity prevencie kriminality a inej protispoločenskej činnosti pre subjekty prevencie kriminality

V oblasti sociálnej prevencie kriminality
V oblasti sociálnej prevencie kriminality sa odporúča realizovať aktivity vo vzťahu k: 
-	verejnosti, vekovým a sociálnym skupinám formou článkov a relácií v masovo-          komunikačných prostriedkoch, prednášok a besied, informačno-propagačných materiálov a poradenstvom;
-	rodine formou výchovy, prednášok a besied, pohovorov s rodičmi, žiakmi a študentmi, poradenstvom, zdravotníckym a sociálnym servisom, finančnou podporou v krízových situáciách;
-	deťom a mladistvým formou výchovno-vzdelávacích aktivít v rámci vyučovacieho procesu, individuálneho a skupinového poradenstva, mimoškolskej výchovy, záujmovými činnosťami a aktivitami vo voľnom čase, profesijným výcvikom a rekvalifikáciou, pôsobením masovokomunikačných prostriedkov, vytváraním pracovných príležitostí, budovaním zariadení na preklenutie krízových životných situácií, alternatívnym riešením deliktov, výkonom opatrení sociálnoprávnej ochrany detí a sociálnej kurately; osobám v penitenciárnej starostlivosti formou prevýchovy a resocializácie, psychologickej a liečebnej starostlivosti, profesijným výcvikom a rekvalifikáciou;
-	osobám v postpenitenciárnej starostlivosti, poradenstvom opatreniami  sociálnej kurately, pomocou riešení  vážnych  životných situácií, hľadaní bývania, urovnávanie rodinných konfliktov;
-	marginalizovaným skupinám formou starostlivosti o predškolskú a školskú výchovu, kultúrny rozvoj, prípravu na povolanie, zamestnanosť, riešenie bytových problémov, poradenstvo a sociálnu kuratelu, osobitné cielené preventívne programy a opatrenia.

V oblasti situačnej prevencie kriminality
V oblasti situačnej prevencie kriminality sa odporúča realizovať aktivity zamerané najmä na riešenie:
-	priestorového usporiadania zástavby (riešenie trás chodcov tak, aby neposkytovali príležitosť pre prepady a obťažovanie, riešenie podchodov, nadchodov, schodíšť, výťahov z hľadiska bezpečnosti; dozor nad pešími zónami, cestami a otvoreným priestranstvom pre verejnosť);
-	projektovania budov (zabezpečenie vchodových priestorov, dverí, okien, ventilátorov, využitie mreží, žalúzií, bezpečnostných dverí, využitie bezpečnostných kamier na monitorovanie ulíc a budov);
-	parkovania (vhodnosť umiestnenia a riešenia parkovísk, využitie bezpečnostných kamier);
-	osvetlenia verejných priestranstiev (primeranosť pre chodcov, osvetlenie autobusových zastávok a telefónnych búdok, stanovenie postupov pre osvetľovanie počas celej noci);
-	okolia budov (prevencia krádeží výsadby a jej devastácie, zhodnotenie výšky výsadby, múrov a plotov z hľadiska možností skrýš, druh použitých odpadkových košov, vhodnosť ich umiestnenia a znemožnenie ich použitia na kriminalitu a podpaľačstvo a pod.);
-	údržby verejného priestranstva (identifikácia miest s výskytom vandalizmu, grafitov, zber odpadkov a prevencia ich zneužívania bezdomovcami a inými občanmi);
-	návratu obyvateľov do centier miest a ich bývanie nad obchodmi, identifikácia miest, kde sa schádzajú bezdomovci, sociálne odkázaní občania, delikventi a pod. a riešenie týchto situácií, výkon hliadkovej služby policajnými hliadkami, stráženie v čase a v miestach aktuálnych z hľadiska dochádzky detí do škôl a zo škôl a pod., kontrola miest pobytu a pohybu tulákov, žobrákov a pod. alebo podľa potreby aj uzatváranie kriminogénnych miest.

V oblasti viktimačnej prevencie kriminality
V oblasti viktimačnej prevencie kriminality sa odporúča realizovať aktivity zamerané najmä na:  
-	propagáciu viktimačnej prevencie kriminality prostredníctvom médií, miestnych informačných prostriedkov, letákov a pod.; 
-	realizáciu programov bezpečného správania sa rizikových skupín (deti, ženy, starší občania, invalidi); 
-	identifikáciu a zverejňovanie kriminogénnych situácií s návrhmi na ich predchádzanie; 
-	zriaďovanie a prevádzku „horúcich“ telefonických liniek; 
-	realizáciu psychologického, právneho a sociálneho poradenstva pre obete trestnej činnosti;
-	výcviky osôb, ktoré dochádzajú profesijne do kontaktu s obeťami trestnej činnosti; 
-	poskytovanie krízových konzultácií a poradenstva.